b'\n_START_ARTICLE_\nHjortspring-vene\n_START_PARAGRAPH_\nHjortspring-vene on muinainen vene, jonka maaty\xc3\xb6l\xc3\xa4iset l\xc3\xb6ysiv\xc3\xa4t ja nostivat yl\xc3\xb6s 1880-luvulla turvesuosta Hjortspring Mosesta Alsin saarella, Jyllannin niemimaan it\xc3\xa4puolella. Vasta 1920-luvulla arkeologit saivat vihi\xc3\xa4 veneest\xc3\xa4. Kanootti-tyyppinen vene on limilaidoitettu, ja sill\xc3\xa4 on ollut pituutta noin 19 metri\xc3\xa4, mutta vain 14 metri\xc3\xa4 on s\xc3\xa4ilynyt. Leveytt\xc3\xa4 sill\xc3\xa4 on 2 metri\xc3\xa4. Veneess\xc3\xa4 oli mahdollisesti 22\xe2\x80\x9324 hengen miehist\xc3\xb6, jotka meloivat. Vene, jonka painoksi on arvioitu 550 kiloa, on tehty lehmuksesta. Radiohiilimittauksella vene on ajoitettu noin vuoteen 350 eaa. Sek\xc3\xa4 per\xc3\xa4ss\xc3\xa4 ett\xc3\xa4 keulassa on kiinte\xc3\xa4 ohjausairo.\n_START_SECTION_\nL\xc3\xb6yt\xc3\xb6\n_START_PARAGRAPH_\nTurvesuosta l\xc3\xb6ydetyist\xc3\xa4 palasista on koottu ter\xc3\xa4ksisen tukirungon avulla vene, jota s\xc3\xa4ilytet\xc3\xa4\xc3\xa4n Tanskan kansallismuseossa K\xc3\xb6\xc3\xb6penhaminassa. Veneest\xc3\xa4 l\xc3\xb6ydettiin aseita ja muita sotatarvikkeita, kuten 131 kelttil\xc3\xa4istyyppist\xc3\xa4 neliskulmaista puukilpe\xc3\xa4, 33 puusta leikattua kilven kupuraa, 138 rautaista keih\xc3\xa4\xc3\xa4nk\xc3\xa4rke\xc3\xa4 ja kymmenen miekkaa, pieni m\xc3\xa4\xc3\xa4r\xc3\xa4 kauriin sarven palasia ja j\xc3\xa4\xc3\xa4nteit\xc3\xa4 rengashaarniskasta. Aseiden suuren m\xc3\xa4\xc3\xa4r\xc3\xa4n vuoksi ajatellaan, ett\xc3\xa4 vene on upotettu uhrina. Vene on hyvin samantyyppinen kuin pronssikauden skandinaavisissa kalliopiirroksissa kuvatut veneet. Vene on my\xc3\xb6s vanhin tunnettu limilaidoitettu alus. Laitalautoja on kaksi kappaletta, ja ne ovat koko veneen mittaiset. Laudat on sidottu yhteen niinisidoksilla ja punoksin laudoissa olevien reikien avulla. Mit\xc3\xa4\xc3\xa4n metalliosia ei ole k\xc3\xa4ytetty. Saumat on tiivistetty tervatulla villalla. Kaaripuut on tehty joustavista mutta tukevista oksista, ja ne on kiinnitetty pohjalautaan. Laitoja yhdistiv\xc3\xa4t ja rakennetta tukevoittivat kiinte\xc3\xa4t penkit. Laidat kohoavat noin 70 sentti\xc3\xa4 k\xc3\xb6list\xc3\xa4. Venetyyppi on helppo k\xc3\xa4sitt\xc3\xa4\xc3\xa4 nopeakulkuiseksi ja ketter\xc3\xa4ksi sota-alukseksi, jolla vietiin iso joukko sotureita kohteeseen. Laivan kulkusuunta voidaan symmetrisen rakenteen vuoksi vaihtaa nopeasti melojien k\xc3\xa4\xc3\xa4ntyess\xc3\xa4 ymp\xc3\xa4ri. Keulan ja per\xc3\xa4n kaksoispuurakennetta ei ole pystytty selitt\xc3\xa4m\xc3\xa4\xc3\xa4n.'